Lars Aagaard (M), 2022-12-20:
Hr. formand, jeg håber, det er okay, at jeg starter med en lille personlig betragtning, inden jeg går i gang med lovforslaget.
Det er jo første gang, jeg står på denne talerstol, og den lejlighed vil jeg selvfølgelig gerne benytte til at udtrykke min dybe respekt for det høje Ting.
Jeg glæder mig til vores samarbejde, jeg glæder mig til samarbejdet med ordførerne og med udvalget, og jeg håber, at jeg på alle tænkelige måder kan være eksemplarisk i forhold til at understøtte den ekstremt vigtige funktion, som Folketinget har i vores samfund.
Jeg glæder mig inderligt, og jeg håber, at jeg kan løfte den tillid, som er blevet givet mig ved udnævnelsen, på en værdig og god måde.
Så til lovforslaget.
Tak til ordførerne for kommentarerne og bemærkningerne.
Jeg takker også for opbakningen til at hastebehandle lovforslaget.
Som det allerede er nævnt, er det vigtigt, for at vi kan sætte udbuddet i gang, at vi kan sikre, at kommunerne kan stille de nødvendige garantier for, at kommunalt ejede selskaber kan være med i udbudsrunden og selvfølgelig realisere det, som er hele formålet, nemlig CO 2 -reduktioner, der kan bidrage til, at vi kan nå vores klimamålsætninger.
Klimaforandringerne er alvorlige, de er menneskeskabte, og de kommer til at påvirke os i vores levetid.
Fangst og lagring af CO 2 er et afgørende middel til, at vi i Danmark kan opnå vores mål.
Det kan bidrage til CO 2 -reduktioner i de sektorer, hvor udledningerne er svære at undgå, fordi vi ikke fuldstændig kan udfase fossil energi fra alle dele af vores økonomi på kort sigt, og naturligvis, fordi der også er dele af landbrugsproduktionen, som er ganske svære helt at undgå, hvis man vil have produktion.
CO 2 -fangst og lagring har også, som flere af de ærede medlemmer af det høje Ting har nævnt, udviklet sig til også at være en nøgleteknologi i den globale indsats for at reducere udledningen, så også i det perspektiv er, hvad vi gør i Danmark, ekstremt vigtigt.
Vi skal holde tempoet i indsatsen.
Jeg har den glæde at have at gøre med et lovforslag og politikområde med mange brede aftaler og brede forlig.
Det glæder mig inderligt.
For mig personligt har klimakampen altid været en holdsport; det er alt for vigtigt til solister.
Det gælder naturligvis i forhold til Folketingets partier, men det gælder også i forhold til de mange interessenter, der er i det danske samfund – fagbevægelsen, virksomheder, landbrug, civilsamfund, kommuner osv.
Som det fremgår af regeringsgrundlaget, beder vi om, at lovforslag, der skal hastebehandles, som udgangspunkt indeholder en solnedgangsklausul.
Sådan bør det naturligvis være, hvis der er saglige hensyn til det.
Det er desværre ikke tilfældet med det her lovforslag, fordi en solnedgangsklausul naturligvis vil medføre betydelig usikkerhed for de aktører, der lige nu skal tage stilling til, om de vil give et endeligt bud på CCUS-puljens første fase – og, hr. Kim Valentin, hvis De kommer i tanker om et godt navn, så vil jeg bare være lutter øren.
Det afgørende er selvfølgelig, at dem, der skal byde på puljen, kender deres vilkår, for det er investeringer, der kommer til at være i det danske samfund i ganske mange år fremadrettet.
Så sådan må det nødvendigvis være.
Lovforslaget betyder, at klima-, energi- og forsyningsministeren kan afholde udbuddene til den første udmøntning af CCUS-puljen og fremtidige udbud inden for den formålsramme, som selvfølgelig er fastlagt i de politiske aftaler, der ligger bag.
Vedtages lovforslaget, sikrer det, at Energistyrelsen rettidigt kan udmønte første fase af CCUS-puljen i forlængelse af klimaaftalen for energi og industri fra 2000.